Fengslet i to uker - begge nekter straffskyld
17. desember i fjor kom paret til Akershus universitetssykehus (Ahus) med sin alvorlig skadede ti uker gamle baby. Etter at sykehuset sendte en bekymringmelding ble foreldrene ble pågrepet og siktet for legemsbeskadigelse. Gutten ble sendt videre til Rikshospitalet, hvor han døde 20. desember. Foreldrene ble løslatt etter avhøret. Paret er norske, i 20-30-årene og bosatt i Oslo. Etter at de ble avhørt torsdag ble siktelsen mot dem begge utvidet til forsettlig drap eller medvirkning til drap på den 10 uker gamle gutten. Paret ble lørdag varetektsfengslet i to uker med brev- og besøkskontroll. – Min klient nekter seg skyldig. Hun er veldig fortvilet og sterkt preget av saken, sier kvinnens forsvarer Bjørn Rudgjord. Kvinnen ønsket å bli løslatt, og tok betenkningstid. Advokat Arne Gunnar Aas er forsvarer for faren, som også nekter straffskyld. – Min klient mener han ikke har gjort noe straffbart og er dypt sjokkert og rystet over utvidelsen i siktelsen. De sier at de ikke har påført barnet skader og da de dro til sykehuset var de ikke klar over hvor alvorlige skader barnet hadde, sier han til VG. Hans klint samtykket til varetektsfengsling på stedet. – Jeg har ikke sett mors siste forklaring på torsdag, men jeg har ingen grunn til å tro at de har forklart seg ulikt. Slik jeg forstår det er de samstemte i sine forklaringer, sier Aas.Politiadvokat Kari Kirkhorn opplyser at siktelsen er utvidet på grunn av utvikling i etterforskningen og spesielt konklusjonen i obduksjonsrapporten som forelå i sommer. – Gutten døde av skader. Vi mener skadene er påført ved mer enn én anledning, sier Kirkhorn. Hun opplyser at en rekke personer er avhørt i saken. – Når man har en ti uker gammel baby er det naturlig at man har mye besøk av slektninger og venner. Dette er personer det har vært av interesse for oss å snakke med, sier politiadvokaten. De neste ukene vil politiet gjennomføre flere avhør av venner og familie av paret. – Det som prioriteres nå videre i etterforskningen er det vi mener de kan påvirke, i hovedsak avhør av vitner, sier Kirkhorn. – De er begge siktet for drap eller medvirkning til drap. Betyr det at dere tror at en av dem har utført selve drapet, men at dere ikke vet hvem av dem? – Siktelsen er likelydende for begge to og det tyder jo på at det ikke er utpekt en gjerningsperson. Det er det jeg kan si om det, sier politiadvokaten.
Et samboerpar er varetektsfengslet i to uker, siktet for forsettlig drap eller medvirkning til drap på sin 10 uker gamle baby.